open-index/open-wikipedia-markdown huggingface dataset:
Acton Caba

**Acton Caba** is 'n nedersetting in die Oos-Kaap, Suid-Afrika, sowat 42 km noordoos van die dorp Stutterheim. 

Die plekkie is genoem na ene mnr. Acton, wat jare lank 'n handelaar op Caba was. Caba is 'n Xhosa woord wat "plat plek" beteken en afgelei is van die Khoikhoi-woord *kaba*, wat reeds in 1813 die eerste keer opgeteken is.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Acton Homes

**Acton Homes** is 'n nedersetting in KwaZulu-Natal, sowat 13 km noordoos van Bergville en 36 km wes van Ladysmith.

John Homes het die plekkie se naam in 1869 daaraan gegee ter herinnering aan sy tuisdorp, Iron Acton, naby Bristol, Engeland, nadat hy en sy vier seuns hier kom woon het.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Adams Mission

duimnael|links|Adams Mission in 1886
**Adams Mission** is 'n nedersetting in KwaZulu-Natal, wes van Amanzimtoti en suid van Durban, in die distrik Umlazi.

Die nedersetting is in 1836 gestig, maar moes in 1839 herbou word nadat Dingaan dit verwoes het. Dis genoem na die Amerikaanse sendeling dr. Newton Adams (1804–1851), wat in 1835 in Natal aangekom en 'n belangrike rol gespeel het in hierdie sendingstasie. Vandag is Adams Mission steeds 'n vername opvoedkundige sentrum.

## Bronne 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Adcockvale

**Adcockvale** is 'n voorstad van Port Elizabeth in die Oos-Kaap, Suid-Afrika.

Dis 6&nbsp;km wes van die Baai se stadsaal geleë, noordoos van Newton Park, suid van Schauder en wes van Dowerville. Die voorstad is omstreeks 1949 uitgelê en is genoem ter ere van die destydse burgemeester, W.C. Adcock. Dit word ook as Adcock Vale geskryf.

## Verwysings 
## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Addington

**Addington** is 'n dorpsgbied in Durban, KwaZulu-Natal, noord van die Punt en wes van die strandgebied.

Die Natalse regering het Addington uitgelê en van 'n naam voorsien na aanleiding van die bekende Addington-hospitaal, maar dié naam kom al jare lank nie meer voor op landkaarte van die staat nie. Dis genoem na die Britse staatsman wat later burggraaf Sidmouth geheet het.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Agisanang

**Agisanang** is 'n township in Noordwes, Suid-Afrika, sowat 3&nbsp;km suidoos van die dorp Sannieshof in die distrik Delareyville.

Die township se naam is Tswana vir "woon saam in vrede"; dit het vroeër Agisang geheet.

## Verwysings 
## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Agter-Bruintjieshoogte

**Agter-Bruintjieshoogte** is 'n streek in die Oos-Kaap, Suid-Afrika, noord van Bruintjieshoogte. Dit omvat die bolope van die Klein-Visrivier en is genoem na Nic de Bruyn (of De Bruin), eertydse heemraad van Swellendam.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Ahrens

**Ahrens** is 'n spoorweghalte in KwaZulu-Natal, Suid-Afrika, 16 km wes van Greytown, op die roete na Kranskop. 

Die spoorweghalte is genoem na Wilhelm Ahrens, van 1880 tot 1906 skoolhoof van die Duitse skool op Hermannsburg, 4 km noordoos van hier.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Ai-Ais

**Ai-Ais** is 'n vakansieoord in die suide van Namibië met warmwaterbronne, geleë in die bedding van die Visrivier, sowat 128&nbsp;km wes van Karasburg en 224&nbsp;km suidwes van Keetmanshoop.

Die naam is afgelei van Khoikhoi */Ae-/aes*, wat vuurwater, met ander woorde warm soos vuur, beteken.

Die gebied rondom Ai-Ais is in 1964 tot 'n wildtuin verklaar.

duimnael|links|Die spa by Ai-Ais

## Verwysings
Airlie

**Airlie** is 'n spoorwegstasie in Mpumalanga tussen Sycamore en Hemlock op die roete tussen Pretoria en Maputo, Mosambiek, sowat 16 km oos van Waterval Onder. 

Die stasie het aanvanklik Nooitgedacht geheet, maar is later hernoem tot Airlie ter ere van die Britse offisier die graaf van Airlie, wat gesneuwel het tydens die Slag van Diamond Hill op 11 Junie 1900 tydens die Tweede Vryheidsoorlog.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Akasiapark

:*Nota: Moet nie verwar word met die woonbuurt* Akasia *in Pretoria nie.*
**Akasiapark** is 'n woongebied vir staatsamptenare, parlementslede en spoorwegamptenare in Kaapstad, Wes-kaap, Suid-Afrika.

Akasiapark is aangelê op 'n deel van die voormalige lugmagbasis Wingfield. Van 1947 tot 1 Desember 1959 het dit bekendgestaan as Sassar, maar die naam is toe verander na Akasiapark na aanleiding van die portjacksonbome wat hier groei.

## Bron 
* Raper, Peter E.: *Plekname van Suider-Afrika*. p.42. Protea Boekhuis. Pretoria. 2020.
Akkedisberg

**Akkedisberg** is 'n 846&nbsp;m hoë berg in die Wes-Kaap, Suid-Afrika, sowat 22&nbsp;km oos van Stanford en 30&nbsp;km suidoos van Caledon.

Die naam is Afrikaans en selfverduidelikend.

## Sien ook 
* Akkedisbergpas

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Alabama, Klerksdorp

**Alabama** is 'n township in Noordwes, Suid-Afrika, sowat 6&nbsp;km wes van Klerksdorp.

Die naam is onregstreeks van die Amerikaanse deelstaat Alabama afgelei. Die oorlogskip Alabama, in diens van die Gekonfedereerde State van Amerika tydens die Amerikaanse Burgeroorlog, het op 28 Julie 1863 in Saldanhabaai aangekom met 'n Amerikaanse kaptein en Britse bemanning en daarna op 5 Augustus beslag gelê op die Noordelike skip Sea Bride buite Tafelbaai. Die Alabama het in Maart 1864 na die Kaap teruggekeer en aanleiding gegee tot die Kaaps-Maleise volkslied *Daar kom die Alibama*. Om die een of ander rede wat die bron nie vermeld nie, is dié skip se naam aan die township by Klerksdorp gegee.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Albania

**Albania** is 'n streek in die Noord-Kaap, Suid-Afrika, wat begrens word deur die Oranjerivier in die suide, die Vetberglyn in die noorde, die Vaalrivier in die weste en die Rama-Belmont-lyn in die ooste. Dis genoem na Albanie in die Oos-Kaap. 

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Sien ook 
* Herbert
Albertskroon

**Albertskroon** is 'n voorstad vir mense met 'n gemiddelde inkomste in die weste van Johannesburg, Gauteng, wat grens aan Greymont en Montgomery Park, sowat 8&nbsp;km wesnoordwes van die stadsaal. 

Albertskroon is aangelê op die plaas Waterval No. 211, wat Louis Jeremias en Cornelius Jacobus Alberts in 1896 by die staat gekoop het. Dis genoem na die oorspronklike eienaars van die grond. Die tweede deel van die naam verwys na die rand van 'n rivier of stroom.

## Sien ook 
* Gereformeerde kerk Delarey
* Gereformeerde kerk Bergbron
* NG gemeente Waterval

## Bronne 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Albertsville

**Albertsville** is 'n werkersklasvoorstad in die weste van Johannesburg, Gauteng, wat grens aan Albertskroon en suidoos daarvan geleë is, sowat 7 km wes van Johannesburg se stadsaal, noord van Sophiatown en oos van Newlands.

Albertsville is genoem na genl. Hendrik Alberts, wat 'n gedeelte van die plaas Waterval No. 221 van J.J.P. Ackerman gehuur het. Dit is in 1897 uitgelê op sowat 114 akker en opgedeel in 1&nbsp;497 standplase.

## Sien ook 
* Gereformeerde kerk Bergbron
* Gereformeerde kerk Delarey
* NG gemeente Waterval

## Verwysings 
## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Danie Rossouw

**Danie Rossouw** (gebore 5 Junie 1978 in Sabie) is 'n oud-Springbokrugbyspeler wat tot in 2011 slot vir die Blou Bulle in die Curriebeker en die Bulls in Super 14 gespeel het. Hy is nadat hy Superrugby begin speel het in 2003 as Springbok gekies. Danie Rossouw het in drie wêreldbekers gespeel, in 2003, 2007 en 2011.

## Eksterne skakels 
* 
* 
*Danie Rossouw by itsrugby.co.uk
Raithby

**Raithby** is 'n dorpie in die munisipale gebied van Stellenbosch.

## Ligging 
Raithby lê aan die voet van die Helderberg en net wes van die R44-pad tussen Somerset-Wes en Stellenbosch.

## Bevolking 
Hierdie landelike gemeenskap het 'n inwonertal van net onder die duisend. Daar is 'n laerskool en 'n kerk. Rondom die dorpie is wingerdplase waarop 'n groot aantal van die inwoners werk.

## Stigting 
Eerw. Barnabas Shaw (1788–1857), 'n Wesleyaanse Metodiste-sendeling in Suid-Afrika, het op 15 Oktober 1844 die plaas Keukenvallei in die streek wat toe bekend gestaan het as Moddergat aangekoop as 'n sendingstasie vir vrygestelde slawe. Die skool is in 1845 gestig en die kerk in 1849.

## Naam 
Die dorpie is in 1851 tot Raithby herdoop. Mev. Brackenbury van Raithby by Spilsby  in Engeland het die geld vir drie morg grond en 'n huis vir die sendeling verskaf.

## Trivia 
Raitby by Spilsby  in die graafskap Lincolnshire is 47&nbsp;km oos van Lincoln en 23&nbsp;km wesnoordwes van Skegness. Die Greenwich-meridiaan loop deur die dorp.

## Bibliografie 
* Willemse, Catherine: Met 'n diepe verlange. Kaapstad: Human & Rousseau, 2006. 
* www.rurugby.yolasite.com/raithby.village
Albertynshof

**Albertynshof** is 'n klein, sentrale voorstad van Kimberley, Noord-Kaap, suid van die Groot Gat, noord van New Park en noordoos van Kestellhof. Die dorpsgebied is gestig toe die destydse woonbuurt Newton (sedert 1945 bekend as New Park) se krotwonings "opgeruim" is en genoem na ds. Johannes Rudolph Albertyn (1878–1967), 'n predikant van onder meer die NG gemeente Kimberley, van 1936 tot 1949 algemene armesorgsekretaris van die Nederduitsch Hervormde of Gereformeerde Kerk in Transvaal en van 1949 tot 1956 sekretaris van die Federale Armesorgraad, wat hy in 1933 gestig het.

Vir sensusdoeleindes beslaan Albertynshof 0,47&nbsp;km². In 2011 was hier 505 inwoners, van wie amper 60 persent wit was, net meer as 22 persent bruin en amper 15 persent swart. In daardie jaar was 72 persent van die inwoners se huistaal Afrikaans en amper 18,5 persent Engels.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Ivory Park

**Ivory Park** is 'n digbevolkte township oos van Johannesburg en noord van Kemptonpark, in Gauteng, Suid-Afrika.

Ivory Park is naby Tembisa en word deur 182&nbsp;000 swart mense bewoon. Dienste in Ivory Park het sedert die vroeë 1990's aansienlik verbeter. Die plek het 5 klinieke, 8 skole, 'n polisiestasie, 2 biblioteke en word deur die gewilde Tembisa FM-radiostasie bedien.

## Sien ook 
* Lys van dorpe in Suid-Afrika

## Verwysings
Gorgias

**Gorgias** (Grieks: Γοργίας, [ɡorɡíaːs]; *fl.* omtrent 427 v.C.) was 'n Griekse sofistiese filosoof.

In 427 v.C. is hy een van die lede van 'n gesantskap uit Leontini (in Sisilië) wat Athene besoek om hulp te vra teen die stad Syracuse. Die oligargie van Syracuse probeer die demokrasie van Leontini omver te werp.
 
Sy filosofie kan as nihilisme beskryf word. Hy het geredeneer dat niks bestaan nie. Dit wil sê dat hy metafisika, gesonde verstand en empirisme verwerp het as basis vir 'n stelsel van oortuigings.

## Verwysings
550 v.C.

## Gebeure 
* Slag van Pasargadae. Die Persiese koning Kores verslaan die Mediërs. Koning Astyages verloor sy troon, maar nie sy lewe nie.

## Verwysings
553 v.C.

## Gebeure 
* Cyrus van Anshan kom in opstand teen sy leenheer Astyages van Medië
* Nabonidus van Babilonië val Teima aan
*Koning Nabonidus van Babilon en sy seun Belšazzar versterk hulle kontrole oor die ekonomie. Die tempel van die godin van Uruk kry 'n koninklike *opsigter van die Eanna* en daar word *algemene plase* gestig met landbou onder staatstoesig.

## Verwysings
508 v.C.

## Gebeure 
* Rome en Carthago sluit 'n verdrag. Rome sal nie wes van Carthago handel dryf nie en Carthago sal nie in Latynse gebied ingryp nie 
* Slag van Silva Arsia – Tarquinius Superbus, die laaste koning van Rome probeer verniet om met die hulp van die Etruskiese stad Veii sy troon te herwin.

## Verwysings
507 v.C.

## Gebeure 
* Die Etruskiese koning Lars Porsenna van Clusium (Etruskies: *Clevsin*) trek op teen Rome en beleër die stad.

## Verwysings
506 v.C.

## Gebeure 
*Koning Cleomenes van Sparta verenig die Peloponnesus in 'n oorlog teen Athene, maar die Korinthiërs trek hulle terug.
*Athene verslaan die Chalkidiërs en die Boeotiërs
*Rome en sy bondgenote verslaan saam met die Griekse stad Cumae in Kampanië die Etruskers.

## Verwysings
Vrouekeur

**Vrouekeur** is 'n Afrikaanse tydskrif wat weekliks (50 keer per jaar) deur Caxton Magazines uitgegee word. Vrouekeur het in 1949 ontstaan en was destyds 'n maandblad in sakformaat wat onder die titel *Keur* gepubliseer is. In 1999 is dit na die Vrouekeur hernoem. Die tydskrif se sirkulasie in die eerste kwartaal van 2016 was 59&nbsp;874, vergeleke met 65&nbsp;168 'n jaar vantevore.

## Geskiedenis 
Keur is in 1949 deur Blaar Coetzee van Goeie Hoop Uitgewers begin. Coetzee was die eienaar-redakteur van die populistiese Fyn Goud-tydskrif, wat vroeër as 'n joernalis by *Die Suiderstem* gewerk het. Hy is later as 'n NP-minister en ambassadeur in Rome aangestel.

Vroeg in 1950 vra Blaar vir Hugh Winston ("Hint") Hyman of hy nie die tydskrif wil oorneem nie. Hy en sy vrou, Baby, het die aanbod aanvaar en die tydskrif, met 'n sirkulasie van 8&nbsp;000 eksemplare, vir £700 gekoop. Hint was 'n ervare koerant- en tydskrifjoernalis en was vir lank die nuusredakteur van die destydse *Die Vaderland* en ook onderhoofredakteur van *Brandwag*.

Hint en Baby het Johannesburg verlaat om hulle op Onverwacht, Baby se erfplaas, in die distrik Luckhoff in die Vrystaat te vestig. Hulle drukkers was die *Diamond Fields Advertiser* in Kimberley, nagenoeg 160&nbsp;km van Onverwacht af.

Die formaat van die tydskrif is vergroot en die sirkulasie het bly groei. In April 1952 het Hint sy broer, Boet en Sep Smidt, genader om met die tydskrif te help. Hulle begin fotoverhale publiseer en koop later *Fyn Goud* by Blaar Coetzee. Die gekombineerde tydskrif, *Keur en Fyn Goud*, het egter nie goed gevaar nie omdat dit te "gewaagd" vir sy destydse lesers was. Dit is selfs as "pornografies" beskryf.

Hulle vestig hulself in Bloemfontein en besluit om ’n landwye kompetisie te hou om na 'n nuwe naam vir die tydskrif te soek. *Ster* is so gebore. *Keur* was 'n tyd lank deel van *Ster*, maar het in 1967 weer 'n selfstandige titel geword.

Die driemanskap het 'n drukpers in Durban gekoop en die maatskappy Republikeinse Pers gestig. Die Republikeinse Pers is later aan Perskor verkoop, wat op sy beurt aan die Caxton-groep, die huidige eienaar, van die hand gesit is.

## Verwysings 
## Eksterne skakels 
* Vrouekeur se amptelike webtuiste
* Facebook-bladsy
Perse

: *Hierdie artikel handel oor die etniese groep. Vir die taal, sien Persies.*

Die **Perse** (Persies: پارسیان) is 'n Irannese etniese groep inheems aan Iran en hulle praat Persies, 'n Irannese taal. Hulle is die grootste etniese groep in Iran sowel as die grootste etniese groep onder die sprekers van Irannese tale. Perse vorm die titulêre nasie van Iran, wat tot 1935 as Persië bekend gestaan het, waar hulle 65% van dié land se bevolking uitmaak. Etniese Persiese minderhede bestaan in die lande van die ou Persiese Ryk. Daarbenewens het 'n Persiese diaspora deur 'n moderne migrasie gevestig, veral in Wes-Europa.

duimnael|links|Kostuums van 'n antieke Persiese edelman en soldate
Die benaming is afgelei van die streek Persis noord van die Persiese Golf in die hedendaagse Iran. Vanaf hier het Kores die Grote, die stigter van die Achaemenidiese Ryk, in die 5de eeu v.C. al die ander Irannese ryke (soos die Mede) verenig en met die uitbreiding van sy ryk begin. Die verspreiding van die Perse het met die ekspansie van die Persiese Ryk gepaard gegaan. Hulle het in die streke van die Kaukasus, die Midde-Ooste, Sentraal-Asië en Noord-Indië gevestig. In hierdie tydperk was die Perse veral aanhangers van die Zoroastrisme, die amptelike godsdiens van die Persiese Ryk.

Na die Arabiese verowering van Persië tussen 633 en 654 het die meeste Perse die Sjiïtiese Islam as nuwe godsdiens aanvaar en die Sassanidiese Ryk is by die Rasjidoen-kalifaat (632–661) ingelyf. Dit is opgevolg deur die Omajjadiese Kalifaat (661–750) en die Abbasidiese Kalifaat (750–1258). In 1259 is die gebied deur Möngke Khan verower en by die Mongoolse Ryk ingelyf wat in 1370 deur die Timoeriede-dinastie vervang is. Vanaf die gebied van die huidige lande Afghanistan en Oesbekistan het Babur, 'n nakomeling van die Timoeriede, die Sultanaat van Delhi verower en die Mogolryk in Indië gevestig. Die Mogolryk was 'n Persinisierde ryk wat oor groot dele van die Indiese subkontinent gestrek het.

As gevolg van die Irannese Rewolusie in 1979 en die daaropvolgende stigting van die Islamitiese Republiek van Iran het groot getalle Perse in lande van Asië, Europa, Noord-Amerika en Oseanië gevestig, waaronder aanhangers van religieuse minderhede soos Baha’i, Christendom, Judaïsme en Soennitiese Islam.

## Verwysings 
## Eksterne skakels 
*
Louis Gossett jr.

**Louis Cameron Gossett jr.** (gebore op 27 Mei 1936 - 29 Maart 2024) was ’n Afro-Amerikaanse akteur. Hy is seker die bekendste vir sy rolle as sersant Emil Foley in die 1982-rolprent *An Officer and a Gentleman*, waarvoor hy ’n Oscar gewen het, as Fiddler in die 1977-TV-minireeks *Roots*, waarvoor hy ’n Emmy ingepalm het, en Ol' Mister in *The Color Purple* (2023).

## Loopbaan 
Gossett het sy verhoogdebuut in 1953 gemaak toe hy ’n ander akteur vervang in die Broadway-toneelstuk *Take a Giant Step*, wat deur *The New York Times* se dramaresensente gekies is as een van die 10 beste toneelstukke van die jaar. Gossett het ook die Donaldson-prys vir beste nuweling gewen. Hy was 17 en nog op skool, sonder enige formele dramaopleiding.

Sy latere Broadway-toneelstukke sluit in *A Raisin in the Sun* (1959). Sy rolprentdebuut was in 1961 in Sidney Poitier se fliekweergawe daarvan met dieselfde naam. 

Hy was in dieselfde jaar een van die oorspronklike akteurs van Jean Genet se toneelstuk *The Blacks*. Met 1&nbsp;408 opvoerings het dit die langste Off-Broadway-speelvak van die dekade gehad.

Die rol in *Roots* het hom in 1977 bekend gemaak. Terwyl hy in die wetenskapsfiksiereeks *The Powers of Matthew Star* (1982–1983) te sien was, het hy ook in *An Officer and a Gentleman* gespeel. Sy rol as die drilinstrukteur in dié prent het hom die eerste swart persoon gemaak wat ’n Oscar vir beste manlike byspeler wen, die tweede swart man wat ’n Oscar vir toneelspel kry en net die derde een wat enigsins ’n Oscar wen.

Benewens stemwerk in produkte soos die geanimeerde TV-reeks *The Batman* en die videospeletjie *Half-Life 2*, was hy ook in *Left Behind: World at War* (2005) en die omstrede drama *Boiling Pot* (2013), wat gebaseer is op ware voorvalle van rassisme by universiteite tydens die Amerikaanse presidentsverkiesing van 2008. In 2014 het hy in *Boiling Pot* die rol van ’n speuder vertolk wat ’n moord moet oplos wat deur rassisme aangevuur is terwyl hy sy eie vooroordele eenkant toe moet skuif.

## Verwysings 
## Eksterne skakels 
* 
* 
* ’n Onderhoud met Louis Gossett by SCVTV.com
* 
*15px Hierdie artikel is vertaal uit die Engelse Wikipedia
Ben Kingsley

**Sir Ben Kingsley** (gebore as **Krishna Bhanji**; 31 Desember 1943) is ’n Britse akteur. In sy loopbaan van langer as vier dekades het hy ’n Oscar, Grammy, Bafta, twee Golden Globes en Screen Actors Guild Awards gewen. 

## Loopbaan 
Kingsley het op universiteit by toneelspel betrokke geraak en sy verhoogdebuut op 23 gemaak. Hy het hom 15 jaar lank op die verhoog toegespits. In 1967 het hy sy debuut in die West End gemaak en in 1971 sy Broadway-debuut. Omstreeks 1977 het hy sy huidige professionele naam aangeneem; sy van kom van sy oupa aan vaderskant se bynaam, "King Clove". 

Aanvanklik het hy klein rolle in rolprente en op televisie ook gehad, maar eers in 1982 werklik bekend geraak danksy sy vertolking van Mohandas Gandhi in die prent *Gandhi*, waarvoor hy die Oscar vir beste akteur gewen het. Hy was ook in ''Schindler's List* (1993), *Sexy Beast* (2000), *Lucky Number Slevin* (2006), *Shutter Island* (2010), *Prince of Persia: The Sands of Time* (2010), *Hugo* (2011) en *Iron Man 3'' (2013). 

Kingsley is in 2002 tot ridder geslaan en in 2010 het hy ’n ster op die Hollywood Walk of Fame gekry. In 2013 het hy die Bafta Los Angeles Britannia-prys ontvang vir sy wêreldwye bydrae tot rolprentvermaak.

## Verwysings 
## Eksterne skakels 
* 
* 
*15px Hierdie artikel is vertaal uit die Engelse Wikipedia
Aaron Motsoaledi

**Aaron Pakishe Motsoaledi** (gebore 7 Augustus 1958) is 'n Suid-Afrikaanse medikus en politikus, voorheen LUK vir vervoer, landbou en omgewingsake, en onderwys in die Limpopoprovinsie. Hy is 'n lid van die regerende African National Congress en lid van die Suid-Afrikaanse Parlement.  

Motsoaledi is 'n gekwalifiseerde dokter. Hy het sy skoolloopbaan by die Setotolwane Hoërskool in Noord-Transvaal voltooi en daarna 'n MBChB-graad (geneeskunde en chirurgie) behaal aan die Universiteit van Natal.

Motsoaledi het 'n suksesvolle mediese praktyk bedryf in die plattelandse dorpie Jane Furse voor sy aanstellings in die regering. Hy was ook in 1986-1994 voorsitter van die adviesraadkantore in Sekhukhune. Sedert 1989 was hy ook die voorsitter van 'n gesondheids-, voeding- en beradingsprojek "Hlahlolanang".

Hy is aangewys as die Minister van Gesondheid  in die Suid-Afrikaanse kabinet op 10 Mei 2009.

Vanweë sy uitmuntende bekwaamhede as minister van gesondheid het hy 'n belangrike rol gespeel om Suid-Afrika se beeld te verbeter ten opsigte van die VIGS-pandemie en behandeling daarvoor. In Mei 2014, ná die algemene verkiesing, is hy behou in die nuwe kabinet van pres. Jacob Zuma.

Hy is sedert Mei 2019 die Minister van Binnelandse Sake in die kabinet van Cyril Ramaphosa.

## Verwysings 
|-
Pasjtoene

: *Hierdie artikel handel oor die etniese groep. Vir die taal, sien Pasjtoe.*

Die **Pasjtoene** (Pasjtoe: پښتانه, *Pax̌tānə*; manlike enkelvoud: پښتون, *Pax̌tūn*; vroulik: پښتنه *Pax̌tana*), histories bekend onder die eksonieme **Afghane** (Persies: افغان, *Afğān*) en **Pathane** (Hindi-Oerdoe: पठान, پٹھان, *Paṭhān*), is 'n Irannese etniese groep inheems aan Afghanistan en Pakistan wat Pasjtoe, 'n Irannese taal, as moedertaal praat.

[duimnael|links|Verspreiding van etniese groepe in Pakistan volgens die [Central Intelligence Agency|CIA in 1980]]
duimnael|links|Die Afridi-stamgroep is Pasjtoen-Afghane. Hierdie Afridi-krygers is in 1866 te Jamruud-fort afgeneem.
Wêreldwyd leef sowat 50 miljoen Pasjtoene, waarvan sowat 31 miljoen in Afghanistan (42% van die bevolking) en omtrent 14 miljoen in Pakistan (15%). Hulle is veral aanhangers van die Soennitiese Islam en leef in die sentrale grensgebied tussen albei lande. Die stede Kandahar, Pesjawar en Quetta word as belangrikste kulturele sentrums van die Pasjtoene beskou. Die Pasjtoene beskik oor hul eie etiese kodeks, die "Pasjtoenwali", 'n tradisionele etiekreeks wat die individuele en gemeenskaplike optrede begelei.

Die stamgebied van die Pasjtoene, *Pakhtunkhwa* of *Pasjtoenistan*, word sedert 1893 deur die Durandlyn van mekaar geskei. Hierdie grenslyn is tussen die destydse Brits-Indië en die Emiraat van Afghanistan vasgelê en vorm nou die grens tussen beide Afghanistan en Pakistan. Pasjtoenistan grens in die ooste aan Pandjab, in die weste en noorde aan Persies- en Turkstalige gebiede, in die noordooste aan Kasjmir en in die suide aan Beloetsjistan.

## Verwysings 
## Eksterne skakels 
*
Henry Fonda

**Henry Jaynes Fonda** (16 Mei 1905 – 12 Augustus 1982) was ’n Amerikaanse akteur wat ’n loopbaan van ses dekades op die verhoog en in rolprente gehad het.

## Loopbaan 
Fonda het vroeg al op Broadway bekend geraak. Hy het sy Hollywood-debuut in 1935 gemaak en het van krag tot krag gegaan nadat hy vir ’n Oscar benoem is vir die rol van Tom Joad in *The Grapes of Wrath*, ’n 1940-rolprentverwerking van John Steinbeck se roman oor ’n gesin van Oklahoma wat wes trek. Hy het daarna in klassieke prente soos *The Ox-Bow Incident*, *Mister Roberts* en *12 Angry Men* gespeel. Later wat hy te sien in donkerder epiese flieks soos *Once Upon a Time in the West* en ligte gesinskomedies soos *Yours, Mine and Ours*, saam met Lucille Ball.

In 1981 het hy die Oscar gewen sy spel in sy laaste prent, *On Golden Pond*, waarin hy saam met sy dogter, Jane Fonda, verskyn.

Sy seun, Peter Fonda, kleindogter Bridget Fonda en kleinseun Troy Garity is ook akteurs. In 1999 was Fonda op  die Amerikaanse Rolprentinstituut se lys van 100 beste sterre van alle tye.

## Verwysings 
## Eksterne skakels 
* 
* 
* 
* Geskrifte oor Henry Fonda
* 
*15px Hierdie artikel is vertaal uit die Engelse Wikipedia
Elisha Cuthbert

**Elisha Ann Cuthbert** (gebore 30 November 1982) is 'n Kanadese aktrise en model. Sy is internasionaal bekend vir haar rolle as Kim Bauer in die reeks *24*, Danielle in die film *The Girl Next Door* en Carly Jones in *House of Wax*. Sy is in 2015 deur Glam'Mag-tydskrif as die seksieste aktrise ter wêreld benoem. In 2013 is sy as die mooiste vrou van die Amerikaanse TV aangewys.

Cuthbert word deur baie as 'n seks-simbool beskou en word dikwels as een van die "seksieste" en "mooiste" vrou ter wêreld beskryf.

## Verwysings
John Gielgud

**Sir Arthur John Gielgud** OM CH (14 April 1904&nbsp;– 21 Mei 2000) was ’n Britse akteur en teaterregisseur met ’n loopbaan wat oor agt dekades gestrek het. Hy, Ralph Richardson en Laurence Olivier was die driemanskap wat die Britse verhoog vir ’n groot deel van die 20ste eeu oorheers het. 

## Loopbaan 
duimnael|links|180px|’n Publisiteitsfoto van Gielgud vir die rolprent *Secret Agent* (1936).

Gielgud was lid van die Terry-teaterfamilie en het sy eerste betaalde rol in 1922 in sy niggie Phyllis Neilson-Terry se toneelgeselskap gekry. Nadat hy drama studeer het, het hy in repertoire-teater en die West End gewerk voordat hy in 1929–'31 in Shakespeare-stukke gespeel het.

In die 1930's was Gielgud in nuwe en klassieke werke in die West End en op Broadway te sien. Hy het ook toneelstukke begin regisseer en het sy eie geselskap in Londen gestig. Hy is deur baie beskou as die beste Hamlet van sy tyd en was bekend vir komedierolle, soos dié van John Worthing in *The Importance of Being Earnest*. In die 1950's was hy lank bekend vir sy eenman-Shakespeare-stuk, *The Ages of Man*. 

Hoewel hy sy rolprentdebuut in 1924 gemaak het, het hy rolprente lank nie ernstig opgeneem nie. Hy was al in sy 60's voordat hy werklik ’n rolprentloopbaan begin het. Tussen *Becket* in 1964, waarvoor hy sy eerste Oscar-benoeming gekry het, en *Elizabeth* in 1998 het hy in meer as 60 flieks verskyn. Vir sy rol van Hobson met die skerp tong in *Arthur* (1981) het hy die Oscar vir beste manlike byspeler gewen.

Gielgud het nie veel erg aan pryse gehad nie, en tog is hy een van min akteurs wat ’n Oscar, Emmy, Grammy en Tony gewen het. Hy was van die begin van sy loopbaan af bekend vir sy stem en meesterlike hantering van Skakespeare se werke. Hy was tussen 1929 en 1994 in meer as 100 radio- en TV-dramas en het kommersiële opnames van baie toneelstukke gemaak, insluitende 10 van Shakespeare s'n. Hy is in 1953 tot ridder geslaan en die Gielgud-teater in die West End is na hom genoem. 

## Verwysings 
## Eksterne skakels 
* 
* 
* 
* 
*15px Hierdie artikel is vertaal uit die Engelse Wikipedia
Candice Bergen

duimnael|links|130px|Bergen in 1988 by die Oscars.

**Candice Patricia Bergen** (gebore op 9 Mei 1946) is ’n Amerikaanse aktrise en voormalige model. Sy het vyf Emmys en twee Golden Globes gewen vir haar rol as die titelkarakter in 10 seisoene van die sitkom *Murphy Brown* (1988–'98). Sy is ook bekend vir haar rol as Shirley Schmidt in die TV-drama *Boston Legal* (2005–'08). Sy is vir ’n Oscar as beste vroulike byspeler benoem vir *Starting Over* (1979) en vir ’n Bafta vir *Gandhi* (1982), waarin sy die rol van die fotograaf Margaret Bourke-White vertolk het.

## Loopbaan 
Bergen het haar loopbaan as model begin en op die voorblad van onder meer *Vogue* verskyn voordat sy haar rolprentdebuut in 1966 in *The Group* gemaak het.

Sy was daarna te sien in *The Sand Pebbles* (1966), *Soldier Blue* (1970), *Carnal Knowledge* (1971) en *The Wind and the Lion* (1975). Sy het haar debuut op Broadway in 1984 gemaak in die toneelstuk *Hurlyburly*. Van 2000 tot 2002 was sy in drie episodes van die TV-reeks *Sex and the City*.

Haar ander rolprentrolle sluit in *Miss Congeniality* (2000), *Sweet Home Alabama* (2002), *The Women* (2008) en *Bride Wars* (2009). In die 2010's het sy na Broadway teruggekeer in nuwe produksies van *The Best Man* (2012) en *Love Letters* (2014).

## Verwysings 
## Eksterne skakels 
* 
* 
* 
* Candice Bergen  by wowOwow
* 
* 15px Hierdie artikel is vertaal uit die Engelse Wikipedia
Jack Lemmon

**John Uhler** "**Jack**" **Lemmon III** (8 Februarie 1925 – 27 Junie 2001) was ’n Amerikaanse akteur. Hy is agt keer vir ’n Oscar benoem en het twee keer gewen.

## Loopbaan 
duimnael|links|160px|Lemmon in 1968.

Lemmon se rolprentdebuut was ’n klein rol in die 1949-prent *The Lady Takes a Sailor* en hy was onbekend totdat hy in 1954 in die komedie *It Should Happen to You* was. Hy het vroeg in sy loopbaan die komediant Ernie Kovacs ontmoet en hulle was saam in *Operation Mad Ball*, *Bell, Book and Candle* en *It Happened to Jane* te sien.

Lemmon het eindelik in meer as 60 rolprente verskyn, soos *Mister Roberts* (1955), waarvoor hy die Oscar vir beste manlike byspeler gewen het, *Some Like It Hot* (1959), *The Apartment* (1960), *Days of Wine and Roses* (1962), *Irma la Douce* (1963), *The Great Race* (1965), *The Odd Couple* (1968), *The Out-of-Towners* (1970), *Save the Tiger* (1973), waarvoor hy ’n Oscar vir beste akteur gewen het, *The China Syndrome* (1979), *Missing* (1982), waarvoor hy die Volpi-beker vir beste akteur op die Cannes-rolprentfees gewen het, *Glengarry Glen Ross* (1992), *Grumpy Old Men* (1993) en *Grumpier Old Men* (1995).

Hy het saam met legendariese aktrises soos Marilyn Monroe, Natalie Wood, Janet Leigh, Shirley MacLaine, Doris Day, Kim Novak en Sophia Loren gewerk.

Lemmon het die Emmy gewen vir sy vertolking van Morrie Schwartz in sy laaste TV-produksie, *Tuesdays with Morrie* (1999). Vir sy laaste rolprent het hy nie erkenning gekry nie: hy was die verteller in Robert Redford se prent *The Legend of Bagger Vance* (2000).

## Verwysings 
## Eksterne skakels 
* 
* 
* 
* Doodsberig in die *Los Angeles Times*
* 
* 15px Hierdie artikel is vertaal uit die Engelse Wikipedia
Albert Speer

**Berthold Konrad Hermann Albert Speer** (* 1905 Mannheim – † 1981 Engeland) was Hitler se argitek en minister van bewapening.

duimnael|links|Speer met Hitler (1942)
Hy was 'n goeie organiseerder en het gedurende die Tweede Wêreldoorlog veel bygedra tot die hoë produktiwiteit wat die Nazi-Duitse oorlogsekonomie bereik het, ondanks 'n gebrek aan grondstowwe. Hy is selfs gesien as een van Hitler se moontlike opvolgers.

Hy verkry sy lisensie as argitek in 1927 en hoor Hitler praat by sy universiteit. Hy word 'n paar maande later lid van die Naziparty. Hitler merk hom op as 'n talent en maak hom 'n lid van die klein kring mense rondom die *Führer*. Hy beraam veral planne vir groot geboue wat die groot toekoms van die Derde Ryk moet weerspieël. Toe die oorlog uitbreek is daar min geld vir duur bouplanne, maar in 1942 verongeluk Fritz Todt, die minister vir bewapening, in 'n vliegtuigongeluk. Hy word sy opvolger en het die oorlogsproduksie grootliks 'n hupstoot gegee. Hy het moontlik daarmee die oorlog twee jaar verleng.

In 1945 word hy deur die Amerikaners in hegtenis geneem en op 20 Junie aangekla voor die hof van Neurenberg. Hoewel hy voor dié hof verklaar dat sy rol 'n suiwer tegnologiese en ekonomiese een was en dat sake soos konsentrasiekampe of vervolging van minderhede nie sy besigheid was nie, is hy een van baie min Nazi's wat berou toon en hy kry 'n opmerklike ligte vonnis. Hy was vir 20 jaar gevangene in die tronk van Spandau en skryf daar sy dagboeke wat later uitgegee word. Ná sy vrylating publiseer hy drie boeke en was 'n gewilde persoon omrede sy unieke kennis van die interne werkinge van die Derde Ryk.

## Verwysings 
## Eksterne skakels
Kestellhof

**Kestellhof** is 'n voorstad van Kimberley, die hoofstad van die Noord-Kaap, Suid-Afrika.

Die voorstad is genoem na ds. John Daniel Kestell (1854–1941). Die latere ds. Kestell het in 1871 uit Pietermaritzburg saam met sy vader per ossewa na die nuwe diamantveld hier vertrek waar hulle twee jaar lank gedelf het. Ná sy opleiding as predikant het hy in 1881 na Suid-Afrika teruggekeer en 'n beroep aanvaar as hulpprediker van die NG gemeente Dutoitspan, Kimberley. Op die diamantdorp van destyds met al sy verarmdes en verwaarloosdes rig hy in 1891 die Newton-tehuis vir hawelose kinders op. Begin 1894 het hy na die NG gemeente Harrismith vertrek. Die nabygeleë voorstad Albertynshof is ook na 'n plaaslike NG predikant genoem, ds. J.R. Albertyn.

Kestellhof is suidwes van die Groot Gat geleë en word begrens deur Rhodesdene in die weste, Hadison Park in die suidweste en New Park in die ooste.

Vir sensusdoeleindes beslaan Kestellhof 0,51&nbsp;km². In 2011 was hier 841 inwoners van wie 51,5 persent wit was en 39 persent swart. Die res was meestal bruin. Net meer as 57 persent van die inwoners in daardie jaar se huistaal was Afrikaans en 24 persent Setswana. 

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Monumenthoogte

**Monumenthoogte** (Engels: *Monument Heights*) is 'n residensiële voorstad van Kimberley, die hoofstad van die Noord-Kaap, Suid-Afrika.

Die voorstad is geleë in die driehoek wat gevorm word deur die N12 nasionale pad en lughawepad wat uitstraal van die gedenkteken ter nagedagtenis van gesneuweldes. Monumenthoogte is in 1964 aangelê op die perseel van die eertydse gholfbaan.

Vir sensusdoeleindes beslaan Monumenthoogte 0,99&nbsp;km². In 2011 was hier 696 inwoners van wie amper 60 persent wit was, 18 persent bruin en amper dieselfde persentasie swart.

## Bron 
*  Potgieter, D.J. 1972. *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd.

## Verwysings
Hadison Park

**Hadison Park** is 'n residensiële voorstad van Kimberley, die hoofstad van die Noord-Kaap, Suid-Afrika.

Hadison Park is in 1957 aangelê en genoem na lede van die Jacobson-familie. Die woord "Hadison" is 'n samestelling. Dit word begrens deur Kestellhof in die noordooste, Rhodesdene in die noorde en Heuwelsig in die weste.

Vir sensusdoeleindes beslaan Hadison Park 1,11&nbsp;km². In 2011 was hier 1&nbsp;549 inwoners van wie meer as 78 persent wit was, amper 12 persent swart en 8 persent bruin. Destyds het meer as 83 persent van die inwoners Afrikaans as huistaal gehad en amper 13 persent Engels.

## Bron 
*  Potgieter, D.J. 1973. *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd.

## Verwysings
Internet-Broadway-databasis

Die **Internet-Broadway-databasis** of **IBDB** (Engels: *Internet Broadway Database*) is ’n aanlyn databasis van Broadway-produksies en .  Dit word behartig deur die navorsingsafdeling van The Broadway League. 

Dit het ook ’n app vir IOS en Android.

Dié uitgebreide webtuiste met Broadway-inligting het rekords van produksies van die begin van die New Yorkse teater in die 18de eeu tot vandag. Besonderhede sluit in mense wat betrokke was en interessante feite en produksiestatistiek. Daar is ook ’n groot argief van foto's uit die hede en verlede en ’n uitgebreide soekfunksie.

## Verwysings 
## Eksterne skakels 
*Amptelike webtuiste: ibdb.com
*15px Hierdie artikel is vertaal uit die Engelse Wikipedia
Shirley MacLaine

**Shirley MacLean Beaty** professioneel bekend as **Shirley MacLaine**, is ’n Amerikaanse aktrise van die verhoog, televisie en rolprente, asook ’n sanger, danser, aktivis en skrywer.  Sy het ’n Oscar, vyf Golden Globes (onder meer die Cecil B. DeMille-prys), ’n Emmy en twee Baftas gewen.

## Loopbaan 
[duimnael|links|160px|MacLaine in 1987 in Deauville, [Frankryk.]]

MacLaine het haar rolprentdebuut in Alfred Hitchcock se *The Trouble with Harry* (1955) gemaak en daarvoor die Golden Globe as nuwe ster van die jaar gewen. In 1956 was sy in *Around the World in 80 Days* en in 1958 het sy ’n hoofrol gehad in *Some Came Running*. Vir laasgenoemde het sy haar eerste Oscar- en ’n Golden Globe-benoeming gekry. Haar tweede Oscar-benoeming was twee jaar later vir *The Apartment* (1960), waarin sy saam met Jack Lemmon gespeel het. Die prent het vyf Oscars gewen, onder meer vir beste regisseur (Billy Wilder). In 1963 is sy weer benoem, dié keer vir *Irma la Douce* (1963). 

MacLaine se dokumentêr, *The Other Half of the Sky: A China Memoir* (1975), wat sy saam met Claudia Weill geregisseer het, konsentreer oor vroue se ondervindings in China. Dit is benoem vir ’n Oscar vir beste dokumentêr. In 1977 was sy saam met Anne Bancroft in *The Turning Point*, waarvoor sy vir ’n Oscar benoem is. In 1983 het sy ’n Oscar vir *Terms of Endearment* gewen vir die rol van Debra Winger se ma. Die prent het nog vier Oscars gewen: een vir Jack Nicholson en drie vir die regisseur, draaiboekskrywer en vervaardiger James L. Brooks. In 1988 het MacLaine ’n Golden Globe gewen vir haar naamrol in *Madame Sousatzka*.

Later was sy in ander groot prente soos *Steel Magnolias* (1989), *Bruno* (2000, ook bekend as *The Dress Code*), wat ook haar debuut as regisseur was, *Postcards from the Edge* (1990) *Guarding Tess* (1994), *Mrs. Winterbourne* (1996) *Rumor Has It…* (2005), *In Her Shoes* (2005) en *Closing the Ring* (2007).

In 2011 het die Franse regering  MacLaine ’n kavalier van dié land se Erelegioen gemaak. Die volgende jaar het sy die Amerikaanse Rolprentinstituut se 40ste lewensprys ontvang en in 2013 die Kennedysentrum-eerbewys vir haar lewenslange bydrae tot die Amerikaanse kultuur deur die uitvoerende kunste. 

Sy is bekend vir haar New Age-denke en haar belangstelling in spiritualiteit en reïnkarnasie. Sy het ’n reeks outobiografiese werke geskryf, waarvan baie handel oor haar spirituele gedagtes en Hollywood-loopbaan.

## Verwysings 
## Eksterne skakels 
* Amptelike webtuiste: ShirleyMacLaine.com
* Shirley MacLaine-onderhoud met Ginny Dougary  (2005)
* 
* Shirley MacLaine by Emmys.com
* 
*15px Hierdie artikel is vertaal uit die Engelse Wikipedia
Belgravia, Kimberley

**Belgravia** is 'n voorstad in die ooste van Kimberley, die hoofstad van die Noord-Kaap, Suid-Afrika se grootste provinsie.

Vir sensusdoeleindes beslaan Belgravia 0,59&nbsp;km². In 2011 was die inwonertal 872, van wie 48,6 persent (424) wit was en 33 persent (287) swart. Afrikaans was destyds die huistaal van die meeste inwoners (57 persent).

Daar is gelyknamige voorstede in sowel Kaapstad as Johannesburg, in werklikheid die oostelike dele van Jeppestown.

## Sien ook 
* NG gemeente Belgravia

## Verwysings
Royldene

**Royldene** is 'n voorstad in die suide van Kimberley, die hoofstad van die provinsie Noord-Kaap, Suid-Afrika. 

Vir sensusdoeleindes beslaan Royldene 1,25&nbsp;km². Die inwoners het in 2011 1&nbsp;789 getel, van wie 56,3 persent wit was, 28,4 persent swart en 12,13 bruin. Amper tweederdes van Royldene se inwoners het destyds Afrikaans as huistaal gehad.

Royldene word begrens deur Monumenthoogte in die ooste, Hadison Park in die weste en New Park in die noorde. Die N12 nasionale park vorm die grenslyn tussen Royldene en Monumenthoogte.

## Verwysings
Albion

**Albion** is 'n spoorweghalte in Mpumalanga, Suid-Afrika, sowat 17 km suidsuidwes van Carolina op die spoorlyn tussen Breyten en Machadodorp. 

Albion is die poëtiese Griekse en Romeinse naam vir Brittanje. In Suid-Afrika is dit ook die naam van Albion Collieries, Albion Creek, 'n takrivier van die Noordkaaprivier, en Albionpan.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Aldam

**Aldam** is 'n nedersetting in die Willem Pretorius-wildreservaat in die Vrystaat, Suid-Afrika. Dis geleë aan die Sandrivier, 30 km noordoos van Winburg en 25 km suid van Ventersburg.

Die plekkie se naam is afgelei van die Allemanskraaldam, aangesien dit op die noordelike oewer daarvan geleë is. Die Sandrivierkonvensie is in 1852 sowat 9 km noordwes van Aldam geteken. Dit het die onafhanklikheid van die Zuid-Afrikaansche Republiek verseker.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Alexandra Park

**Alexandra Park** is 'n voorstad van Pietermaritzburg, KwaZulu-Natal, Suid-Afrika, se hoofstad. 

Die voorstad is suid van die middestad geleë en so genoem ter herdenking van die huwelik van prinses Alexandra van Denemarke en die prins van Wallis, die latere Eduard VII, op 10 Maart 1863.

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.
Algoapark

**Algoapark** is 'n voorstad van Port Elizabeth, die grootse stad in die Oos-Kaap, Suid-Afrika.

Algoapark is sowat 6&nbsp;km noord van die Baai se stadsaal geleë en suidoos van Salt Lake. Die naam is afgelei van Algoabaai, waaraan die stad geleë is. Die Afrikaanse vorm van die voorstad se naam, Algoapark, is jare gelede goedgekeur vir amptelike gebruik, maar die Engelse vorm, Algoa Park, word ook wyd gebruik.

## Bronne 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Sien ook 
* Algoa (kiesafdeling)
Newton Park

**Newton Park** is 'n sentrale voorstad van Port Elizabeth, die grootste stad in die Oos-Kaap, Suid-Afrika.

Newton Park word begrens deur Schauderville in die noorde en Greenacres in die ooste. Dit is een van Port Elizabeth se grootste voormalige wit voorstede. Vir sensusdoeleindes beslaan dit 3,53&nbsp;km². In 2011 was die inwonertal 4&nbsp;388, van wie meer as 72% wit was, 12,4% bruin en 10,9% swart. In daardie jaar was 54,5% van die inwoners se huistaal Engels en 36,4% s'n Afrikaans.

## Sien ook 
* Laerskool Newton Park
* NG gemeente Newtonpark
* Newton Park (kiesafdeling)

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Walmer

[duimnael|links|Die [NG gemeente Walmer|NG kerk Walmer, ontwerp deur Hendrik Vermooten.]]
**Walmer** is 'n groot, oorwegend wit en Engelssprekende voorstad van Port Elizabeth, die grootste stad in die Oos-Kaap, Suid-Afrika.

Walmer is sowat 2&nbsp;km suid van die Baai se stadsaal geleë en noord en wes van Port Elizabeth se internasionale lughawe. Dit was van 1899 tot 1965 'n onafhanklike munisipaliteit, toe dit ingelyf is by Port Elizabeth. Om 'n rede wat die bron nie verstrek nie, is dit genoem na Walmer Castle, die setel van die hertog van Wellington in Kent, Engeland.

Vir sensusdoeleindes beslaan Walmer 7,42&nbsp;km². In 2011 het die inwoners 6&nbsp;792 getel, van wie meer as 81&nbsp;persent wit en amper 73&nbsp;persent Engelssprekend was. Die tweede grootste huistaal was Afrikaans (17,81 persent) en die derde Xhosa (amper 5 persent).

## Sien ook 
* NG gemeente Walmer
* Walmer (kiesafdeling)

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Langhoring-koeivis

Die **Langhoring-koeivis** (*Lactoria cornuta*) is 'n vis wat voorkom in die Indiese Oseaan, die weste van die Stille Oseaan, die Rooisee en aan die ooskus van Afrika suidwaarts tot by Mosselbaai. In Engels staan die vis bekend as die *Longhorn cowfish*.

## Identifikasie 
Die vis word tot 45&nbsp;cm lank en die lyf het 'n amper vierkantige deursnit. Daar is twee stekels wat vorentoe wys op die kop en twee by die op die basis van die stertvin wat agtertoe wys. Die vis het 'n plat pens en 'n groot waaier tipe stert. Die bek is klein met uitstaan lippe. Die vis is gewoonlik olyfkleurig tot geel of bruin met blou kolletjies in die middel.

Hulle leef in starndmere, hawens en beskutte riwwe. Die vis is alleenlopers wat die gras verkies naby die riwwe en kom voor in water wat 1 tot 50m diep is. Hulle vreet ongewerweldes wat in die sand leef; hulle vind die diertjies deur die sand van hulle af te blaas. Die onvolwasse vissies kom elke seisoen naby KwaZulu-Natal voor.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakel 
* http://www.fishbase.org/summary/SpeciesSummary.php?ID=6399&genusname=Lactoria&speciesname=cornuta&AT=lactoria+cornuta&lang=English

## Verwysings
Cottesloe

[duimnael|links|Die Hervormde kerk Johannesburg, Cottesloe, soos dit voorkom op die program vir die inwyding daarvan op [30 November 1935. Dit is vandag nog 'n baken op 'n heuwel in die voorstad.]]

**Cottesloe** is 'n klein voorstad wes van Johannesburg se middestad, sowat 3&nbsp;km noordwes van die stadsaal, wes van Braamfontein, noord van Vrededorp en Jan Hofmeyr, en suid van Parktown. Dit is so genoem deur die eertydse minister van lande dr. Adam Jameson na die Wes-Australiese dorp met dieselfde naam, sowat 11&nbsp;km suidwes van Perth.

In 1960 het Cottesloe wêreldbekend geraak vanweë die Cottesloe-kerkeberaad wat hier gehou is.

## Sien ook 
* NG gemeente Cottesloe

## Bron 
*  Raper, Peter Edmund. 2004. *New Dictionary of South African Place Names*. Johannesburg & Cape Town: Jonathan Ball Publishers.

## Verwysings
Rhodesdene

**Rhodesdene** is 'n westelike voorstad van Kimberley, die hoofstad van die Noord-Kaap, Suid-Afrika.

Rhodesdene beslaan vir sensusdoeleindes 0,73&nbsp;km² en het in 2011 1&nbsp;354 inwoners gehad, van wie amper driekwart (1&nbsp;010) wit was. Die naasgrootste bevolkingsgroep is swart, naamlik 16,7 persent. Rhodesdene, wat waarskynlik genoem is na 'n baanbreker van Griekwaland-Wes se diamantveld, Cecil John Rhodes, word in die noorde begrens deur Verwoerdpark, in die weste deur Carters Glen, in die suidweste deur Heuwelsig, in die suide deur Hadison Park en in die suidooste deur Kestellhof.

## Bron 
*  Potgieter, D.J. 1973. *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd.

## Verwysings